b"\n_START_ARTICLE_\nKronos\n_START_SECTION_\nGresk mytologi og tidlige myter\n_START_PARAGRAPH_\nI oldtidsmytene som ble nedtegnet av Hesiod i hans Theogonien fortelles det at Kronos misunte makten til sin far Uranos, herskeren over universet. Uranos gjorde seg til fiende av Kronos mor Gaia da han skjulte hennes yngste avkom, hekatoncheirerne (kjemper med hundre armer) og kyklopene (kjemper med et \xc3\xb8ye), i Tartaros slik at de ikke kunne se lyset. Gaia framstilte en stor sigd av flint og tilkalte Kronos og hans br\xc3\xb8dre for \xc3\xa5 overtale dem til \xc3\xa5 kastrere deres far._NEWLINE_Kun Kronos var villig til \xc3\xa5 gj\xc3\xb8re det og Gaia ga sigden til ham. Da Uranos steg ned fra himmelen for \xc3\xa5 ligge med Gaia, skjulte Kronos seg og ved verdens fire hj\xc3\xb8rner skjulte hans fire br\xc3\xb8dre seg: Krios, Koios, Hyperion og Iapetos. Da Uranos holdt de ham fast mens Kronos svingte sigden og kastrerte sin far. Deretter kastet han testiklene i havet. Fra blodet som rant fra Uranos og falt p\xc3\xa5 jorden, ble gigantene, erinnyerne og meliaierne skapt eller f\xc3\xb8dt. Fra testiklene ble det dannet et hvitt skum hvor gudinnen Afrodite ble f\xc3\xb8dt._NEWLINE_Etter \xc3\xa5 ha avsatt Uranos lot Kronos fengsle hekatoncheirer, gigantene, og kyklopene, og satte dragen Kampe vokte dem. Sammen med sin s\xc3\xb8ster Rhea tok de tronen som gudekonge og dronning. Denne perioden ble kalt for gullalderen da folket p\xc3\xa5 denne tiden ikke hadde behov for lover eller regler; alle gjorde det rette og riktige, og umoral var frav\xc3\xa6rende._NEWLINE_Kronos l\xc3\xa6rte fra Gaia og Uranos at det var skjebnebestemt at han selv ville bli veltet av sine s\xc3\xb8nner, akkurat som han selv han veltet sin far. Selv om han avlet gudene Demeter, Hestia, Hera, Hades og Poseidon med Rhea, svelget han dem straks de ble f\xc3\xb8dt for \xc3\xa5 unng\xc3\xa5 at profetien skulle g\xc3\xa5 i oppfyllelse. Da Rhea var gravid med det sjette barnet, Zevs, gikk hun til Gaia for \xc3\xa5 s\xc3\xb8ke r\xc3\xa5d for \xc3\xa5 redde ham og til sist f\xc3\xa5 gjengjeldelse p\xc3\xa5 Kronos. Med Gaias r\xc3\xa5d f\xc3\xb8dte Rhea barnet i hemmelighet p\xc3\xa5 Kreta, og ga Kronos en stein tullet inn i f\xc3\xb8dekl\xc3\xa6r. Denne steinen, ogs\xc3\xa5 kjent som omfalossteinen, tok Kronos og svelget i den tro at det var hans s\xc3\xb8nn._NEWLINE_Rhea holdt Zevs skjult i en grotte i fjellet Psilor\xc3\xadtis p\xc3\xa5 Kreta. I henhold til en del versjoner av myten, ble han fostret opp av en geit som Amalthea mens en gruppe av korybantere, bev\xc3\xa6pnede mannlige dansere i rustning, ropte og klappet i hendene for \xc3\xa5 overd\xc3\xb8ve barnet skrik slik at Kronos ikke skulle oppdage det. Andre versjoner av myten forteller at Zevs ble tatt vare p\xc3\xa5 av en nymfe med det likelydende navnet Adamanthea. Hun skjulte Zevs ved \xc3\xa5 la ham dingle fra et tre i enden av et reip slik at han var ikke i himmelen, p\xc3\xa5 jorden eller i havet, de verdener som hans far Kronos hersket over. En tredje versjon forteller at han ganske enkelt ble oppfostret hos sin bestemor Gaia._NEWLINE_Straks Zevs var blitt voksen benyttet Zevs et brekkmiddel som han hadde f\xc3\xa5tt av Gaia til \xc3\xa5 tvinge Kronos til \xc3\xa5 gulpe opp innholdet av magen. Det kom i motsatt rekkef\xc3\xb8lge: f\xc3\xb8rste omfalossteinen, som ble satt ned p\xc3\xa5 Pytho ved Parnassosfjellet som et tegn til d\xc3\xb8delige mennesker, og deretter hans to br\xc3\xb8dre og tre s\xc3\xb8stre. I andre versjoner av denne fortellingen var det gudinnen Metis som ga Kronos et brekkmiddel som tvang ham til \xc3\xa5 kaste opp sine barn, eller alternativt at Zevs skar opp magen p\xc3\xa5 sin far. Etter \xc3\xa5 ha satt fri sine s\xc3\xb8sken, slapp han l\xc3\xb8s hekatoncheirer, gigantene, og kyklopene som i takknemlighet smidde hans torden- og lynstr\xc3\xa5le, en trefork for Poseidon og Hades' hjelm av m\xc3\xb8rke._NEWLINE_I en omfattende gudekrig som kalles for Titanomachia, titanenes kamp, fikk Zevs sammen med sine br\xc3\xb8dre og s\xc3\xb8stre, og med hjelp fra hekatoncheirer, gigantene, og kyklopene, styrtet Kronos og de andre titangudene. Etterp\xc3\xa5 ble mange av titanene fengslet i Tartaros, men ikke alle: Atlas, Epimethevs, Menoitios, Okeanos og Promethevs ble ikke fengslet. Gaia f\xc3\xb8dte monsteret Tyfon for \xc3\xa5 ta hevn over de fengslete titanene._NEWLINE_Fortellinger om Kronos' skjebne etter gudekrigen er ulike. I homeriske og andre tekster er han fengslet sammen med andre titaner i Tartaros. I orfiske dikt er han fengslet for all evighet i grotten til nattens gudinne Nyx. I en annen versjon ble titanene l\xc3\xb8slatt fra Tartaros av kyklopene. I Vergils \xc3\x86neiden er Latium (det sentrale omr\xc3\xa5det i Italia hvor byen Roma ble grunnlag) hvor Saturn (Kronos) unnslipper til og ble konge og lovgiver som f\xc3\xb8lge av hans nederlag for sin s\xc3\xb8nn Jupiter (Zevs)._NEWLINE_En annen redegj\xc3\xb8relse som er referert til av Robert Graves, etter den bysantinske mytografen Johannes Tzetzes, hevdes det at Kronos selv ble kastrert av Zevs slik Kronos hadde gjort med sin s\xc3\xb8nn. Imidlertid var emnet av en s\xc3\xb8nns kastrasjon av sin far, eller kastrasjon i alminnelighet, s\xc3\xa5pass benektet av greske mytografer at de ble undertrykket fra deres fortellinger fram til den kristne tid da Tzetzes virket.\n_START_SECTION_\nLibysk fortelling av Diodorus Siculus\n_START_PARAGRAPH_\nI en libysk eventyrlignende fortelling omtalt av Diodorus Siculus (100-tallet f.Kr.) er det sagt at Kronos (som Saturn) skal ha hersket over Italia, Sicilia og nordlige Afrika. Han siterer som bevis fjellene p\xc3\xa5 Sicilia som p\xc3\xa5 hans tid var kjent som Kronia. Sammen med titanene gikk Saturn til krig mot sin bror Jupiter som hersket over Kreta, og sin svoger Hammon som hersket over det mytiske fjellet Nysa, som da ble sagt \xc3\xa5 v\xc3\xa6re en \xc3\xb8ya ved elven Triton et sted i Afrika._NEWLINE_Kronos tar sin s\xc3\xb8ster Rhea fra Hammon som sin egen hustru. Kronos blir selv beseiret av Hammons s\xc3\xb8nn Bacchus (Dionysos), som utpeker Jupiter Olympus, s\xc3\xb8nn av Kronos og Rhea, som hersker over Egypt. Bacchus og Jupiter Olympus forener deretter sine krefter for \xc3\xa5 beseire de gjenv\xc3\xa6rende titanerne p\xc3\xa5 Kreta, og ved Bacchus' d\xc3\xb8d, arver Jupiter Olympus alle konged\xc3\xb8mmene og blir herre over verden.\n_START_SECTION_\nSibyllens orakler\n_START_PARAGRAPH_\nKronos er igjen nevnt i Sibyllens orakler, i s\xc3\xa6rdeleshet bok tre, som gj\xc3\xb8r Kronos, \xc2\xabTitan\xc2\xbb, og Iapetos, de tre s\xc3\xb8nnene til Uranos og Gaia, til mottakere av en tredjedel av jorden av hver, og hvor Kronos blir gjort til konge av dem alle. Etter Uranos' d\xc3\xb8d, fors\xc3\xb8ker Titans s\xc3\xb8nner \xc3\xa5 drepe Kronos' og Rheas barn av hankj\xc3\xb8nn s\xc3\xa5 snart de er f\xc3\xb8dt, men ved Dodona (et kjent kultsted for Zevs i nordvestlige Hellas) f\xc3\xb8der Rhea i all hemmelighet sine s\xc3\xb8nner Zeus, Poseidon og Hades, og sender dem deretter til Frygia for \xc3\xa5 bli oppfostret under omsorgen til tre fra Kreta. Da de f\xc3\xa5r vite om dette lar seksti av Titans menn Kronos og Rhea fengsles, noe som f\xc3\xa5r Kronos' s\xc3\xb8nner til \xc3\xa5 erkl\xc3\xa6re krig og kjempe i den f\xc3\xb8rste av alle kriger mot dem._NEWLINE_Denne fortellingen nevner ingenting om at Kronos har drept sin far eller fors\xc3\xb8kt \xc3\xa5 drepe sine barn.\n_START_SECTION_\nEl, den f\xc3\xb8nikiske Kronos\n_START_PARAGRAPH_\nDa grekerne m\xc3\xb8tte f\xc3\xb8nikerne og senere hebreerne, identifiserte de den semittiske guden El, ved interpretatio graeca, med Kronos. _NEWLINE_Denne assosiasjonen ble nedtegnet en gang rundt 100 e.Kr. av Herennios fra Byblos' f\xc3\xb8nikiske historie som rapportert i Eusebius' Pr\xc3\xa6paratio Evangelica I.10.16. Denne fortellingen, som synes som en sammenblanding av mange myter, tilla Eusebius til en Sanchuniathon, en delvis legendariske f\xc3\xb8nikiske historiker fra f\xc3\xb8r Trojakrigen, indikerer at Kronos var opprinnelig en kanaanittisk hersker som grunnla byen Byblos, dagens by Jbeil i Libanon, og ble senere guddommeliggjort. Denne versjonen oppgir hans alternative navn som Elos eller Ilos, og hevder at i det 32. \xc3\xa5ret av hans styre kastrerte, drepte og guddommeliggjorde han sin far Epigeios eller Autokthon \xc2\xabsom de etterp\xc3\xa5 kalte for Uranos\xc2\xbb. Det er ytterligere hevdet at etter skip ble oppfunnet, bes\xc3\xb8kte Kronos \xc2\xabden befolkede verden\xc2\xbb, ga Attika som gave til sin datter Athene, og Egypt til Taautos, s\xc3\xb8nn av Misor og oppfinner av skrivekunsten."